MINISTERSTVO HOSPODÁRSTVA 
SLOVENSKEJ REPUBLIKY
Číslo:  1370/2003-001

Materiál na rokovanie                                                      
vlády Slovenskej republiky

Dodatok
Správa  z 22. riadneho zasadnutia Rady colnej únie Slovenskej republiky a Českej republiky uskutočneného dňa 9. júna 2003 v Prahe
_________________________________________________________  

Podnet: 						    Obsah materiálu:

záväzok vyplývajúci                                                1. Predkladacia správa - 
z medzinárodnej zmluvy                                             nové znenie

Predkladá:

Robert Nemcsics
podpredseda vlády
a minister hospodárstva
Slovenskej republiky

        Bratislava  12. augusta 2003

Nové znenie
Predkladacia správa

	Správa z 22. riadneho zasadnutia Rady colnej únie Slovenskej republiky a Českej republiky, uskutočneného dňa 9. júna 2003 v Prahe – Kolodějoch, je predkladaná vláde SR v súlade so Zmluvou medzi SR a ČR o vytvorení colnej únie, ktorá bola podpísaná v Prahe dňa 29. októbra 1992.

	Správa obsahuje rozhodnutie Rady colnej únie SR a ČR č. 28, záznam č. 28 zo zasadnutia Rady colnej únie SR a ČR a Výročnú správu o plnení Zmluvy medzi SR a ČR o vytvorení colnej únie za rok 2002. 

	22. riadne zasadnutie Rady colnej únie SR a ČR zvolal jej predseda – podpredseda vlády a minister hospodárstva SR Robert Nemcsics na základe článku 30 Zmluvy medzi SR a ČR o vytvorení colnej únie. Na zasadnutí Rady sa ako jej členovia zúčastnili:

	Za SR: Robert Nemcsics           –  podpredseda vlády a minister hospodárstva
                        Marián Radošovský      –  štátny tajomník Ministerstva pôdohospodárstva, 
                                                                  v zastúpení ministra
                        Vladimil Podstránsky    –  štátny tajomník Ministerstva financií, v zastúpení  
                                                                  ministra
                        Miroslav Mojžita           – vedúci služobného úradu Ministerstva zahraničných     
                                                                  vecí, v zastúpení ministra
 
	Za ČR: Milan Urban                  – minister priemyslu a obchodu
                        Rudolf Jánský                – námestník ministra poľnohospodárstva, v zastúpení 
                                                                  ministra
                        Ivona Legierska             – námestníčka ministra financií, v zastúpení ministra
                        Rudolf Jindrák               – námestník ministra zahraničných vecí, v zastúpení  
                                                                  ministra
                 
	V súlade s článkom 30, odsek 3 Zmluvy o vytvorení colnej únie a článkom 2, bod 2 Štatútu Rady colnej únie prevzal funkciu predsedu Rady colnej únie na dvadsiate druhé funkčné obdobie minister priemyslu a obchodu ČR Milan Urban. 

	Z najdôležitejších bodov, ktoré Rada prerokovala, je potrebné uviesť výročnú správu o plnení Zmluvy medzi SR a ČR o vytvorení colnej únie za rok 2002, problematiku obchodu s poľnohospodárskymi a potravinárskymi výrobkami, záverečnú správu o spolupráci SR a ČR v oblasti prístupového procesu do EÚ, správu o činnosti Medzirezortnej konzultačnej skupiny a špecializovaných pracovných skupín a materiál o ukončení činnosti colnej únie a s tým súvisiace otázky ďalšej spolupráce zmluvných strán. 

	Rada colnej únie na tomto svojom zasadnutí schválila návrh Výročnej správy o plnení Zmluvy medzi SR a ČR o vytvorení colnej únie za rok 2002. Správa obsahuje všetky oblasti a aktivity realizované v rámci colnej únie v minulom roku, a to v oblasti voľného pohybu tovaru, obchodnej politiky SR a ČR voči tretím krajinám, činnosti Rady a jej výkonného orgánu Stáleho sekretariátu.  Definované závery a odporúčania na rok 2003 zohľadňujú blížiaci sa vstup oboch krajín do EÚ. 

	Rada ďalej schválila Záverečnú správu o spolupráci SR a ČR v oblasti prístupového procesu do EÚ a súhlasila s ukončením činnosti pracovnej skupiny vytvorenej na tento účel.

	V súvislosti s materiálom Ukončenie činnosti Rady colnej únie, Stáleho sekretariátu Rady colnej únie a otázky ďalšej spolupráce zmluvných strán, boli prijaté konkrétne úlohy na zabezpečenie ukončenia fungovania Stáleho sekretariátu, s čím sú spojené viaceré právne a administratívne postupy a dôsledky. V tomto bode dominovala predovšetkým otázka budúcej bilaterálnej spolupráce SR a ČR po ich vstupe do EÚ. Rada v tejto súvislosti odporúča vládam SR a ČR zvážiť, v nadväznosti na ukončenie colnej únie, prijatie politického dokumentu medzi oboma štátmi, ktorý by zdôraznil pokračovanie v nadštandardných vzťahoch SR a ČR v období po ich vstupe do EÚ. 

	Materiál nebude mať  žiadny finančný a ekonomický vplyv, ani negatívny vplyv na životné prostredie a zamestnanosť. Materiál bol predložený na medzirezortné pripomienkové konanie všetkým povinne pripomienkujúcim subjektom a jeho vyhodnotenie je uvedené v samostatnej časti. Na rokovanie vlády sa predkladá bez rozporu.